Kim Edberg Andersen (NB), 2023-12-14:
Tak for det, formand.
Det var heldigt, at ordføreren for Socialdemokraterne havde fundet ud af, at det var fem til ti, for det var jeg også blevet informeret om.
Det er jo ikke det der med størrelsen, og om det er fem eller ti.
Det er ikke det.
Altså, som udgangspunkt skal man overholde loven.
Argumentationsrækken fra Socialdemokraterne med, at vi beklager, og om, om vi ikke skal gøre noget, når man ødelægger livet for en hel landsby, er bare påfaldende.
Så det er sådan lidt, hvordan man lige vægter tingene, og det er egentlig bare det, jeg spørger ind til.
Vi skal ikke have huller i lovgivningen.
Nu er det her blevet tydeliggjort, og Nye Borgerlige skal ikke stå i vejen for det, hvis ministeren har lovet over et kaffebord, at det her skal ændres.
Så skal det ændres, og det går vi selvfølgelig med til.
Vi bliver bare også nødt til at se på høringssvarene og sige, at det her kan gøres lidt mere gelinde og lidt mindre smertefuldt, for der er nogle problemstillinger.
Hvis jeg skal tage Enhedslistens retorik og kalde det grisefabrikker, vil jeg sige, at vi ikke skal have grisefabrikker, der forpester en landsby; det skal vi ikke.
Der laver man den her tretrinsraket, hvor man så naturligvis samarbejder.
Der kunne et forslag være, at det f.eks. skal være inden for 1.000 m, altså hvis man nu flytter det 1.000 m.
Jeg har selv siddet med en problemstilling.
Det var så med fluer fra en kvægbesætning, for jo, der er også brodne kar i landbruget, som udnytter det.
Han ville ikke have fluerne derhjemme, så han sørgede for at have dem ved den ejendom, han købte helt nede ved byen, og det var forpestende for hele landsbyen; selvfølgelig er det det.
Så der er en problemstilling, men det er en lille problemstilling i Folketinget, når det er fem til ti.
Der må man sige, at der har været nogle gode interesseorganisationer på spil, og det må vi håbe gælder for alle lovgivninger, for vi skal have lukket alle huller i lovgivningen.
Jeg håber, at når vi kommer ud på den anden side og kommer til tredjebehandlingen af den her lovgivning, så har vi hørt på hinanden, så vi finder en løsning, der lukker det, som vi er enige om skal lukkes.
Hvis man lige pludselig får meget kraftig ammoniakforurening, er det stærkt belastende i et landsamfund.
Jeg vil så også sige til Radikales ordfører, at hvis man vælger at flytte på landet, må man også forvente, at det kan lugte af grise derude.
Undskyld, det var måske ikke Radikales ordfører, men der var en eller anden, der sagde det der med at flytte på landet og den landlige idyl.
Men der bliver man bare nødt til at sige, at nogle gange lugter det også af grise på landet, og det skal man også kunne leve med.
Til hr. Søren Egge Rasmussen havde jeg lidt et spørgsmål, men det kan være, han svarer mig efterfølgende.
Var det ikke sådan, der blev sagt?
Så vi skal også passe på, hvordan vi vinkler tallene herinde.
Man skal ikke dø som følge af ammoniakforurening.
En anden ordfører spurgte mig: Kan man det?
Ja, det kan man godt, for det er ret farligt, når det kommer i store koncentrationer i luften.
Vi skal have lukket hullet; det er jeg enig i.
Vi skal gøre det på en måde, så landbruget også får mulighed for, at de ordentlige landmænd kommer igennem det her og ikke bliver slået i hartkorn med de fem eller ti, som tilsyneladende udnytter systemet lige nu.
Det er bare det, jeg siger.
Vi skal passe på med, når vi kommer med hammeren, at vi reagerer på for små tilfælde, altså at vi ikke tromler dem, som faktisk bare prøver at gøre det rigtige og gøre det godt, og som vi ofte vil finde ud af er ret vellidte i lokalsamfundet, fordi de selv bor der og ikke ønsker at ødelægge det for nogen.
Tak for ordet.